钦定古今图书集成/明伦汇编/氏族典/第463卷 > 《廖用贤尚友录》 > 傅宗龙
## 钦定古今图书集成/明伦汇编/氏族典/第463卷 > 《廖用贤尚友录》 > 傅宗龙

按《明外史傅宗龙传》：“宗龙，字仲纶，昆明人。万历三十
八年进士。除铜梁知县，事至立办，调巴县。行取入都，
注户部主事。久之，授御史。天启元年，辽阳破，帝下募
兵之令，宗龙请行。一月馀，得精卒五千，以疾乞归。四
年，贵州巡抚王三善为降贼陈其愚所绐，败殁，即家
起宗龙巡按其地。丁艰归。崇祯二年，起太仆少卿，仍”
莅御史事。用吏部言，擢为卿。会蓟镇巡抚刘可训罢，
即擢宗龙右佥都御史代之。廷议分顺天、永平为二
抚，命宗龙止抚顺天。久之，拜兵部右侍郎，总督蓟、辽、
保定军务。七年命援宣府。给事中林正亨劾宗龙恇
怯观望，帝不问。时兵科给事中常自裕又劾宗龙罪，
乃削籍归。十年，流寇大入，巡抚王维章被逮，即家起
宗龙，以故官代之。十二年用杨嗣昌荐，召为兵部尚
书。以伉直失旨下吏。十四年春，河南、襄阳并陷，嗣昌
卒于军，兵事益亟，陈新甲，力荐宗龙才。五月诏释为
兵部右侍郎，总督陕西三边军务，诏专讨李自成。宗
龙议尽括关中兵饷以出，而属郡洊旱蝗，民间征发
已尽，乃以秦兵之在河南隶贺人龙、李国奇者，统之
以行。保定总督杨文岳以虎大威军来会，九月四日
至新蔡，令军中为浮桥，期明日渡河。自成亦过河窥
汝宁，官军与相值，人龙先奔，国奇战不敌，与大威亦
奔宗龙，文岳止将亲军与贼接。文岳营西南，宗龙营
东。夜将半，文岳部卒挟其主以逃，宗龙慷慨誓死。粮
尽，杀马食，马亦尽，开营突围，遂大溃。将至项城，宗龙
被执。贼诓称秦军，诱守者启城门，宗龙大呼曰：“此贼
也，门不可启！”贼怒杀之。